Počas týždňového sústredenia v stovežatej získalo vedenie FC Nitra do svojich služieb obrancu Viktorie Žižkov Marcela Šťastného. Futbalista s povesťou tvrdého zadáka, ktorý v stredu oslávi 26. narodeniny, prichádza pod Zobor na hosťovanie do konca júna tohto roku. Šťastný pôsobí v Žižkove od dorasteneckého veku, na svojom konte má zatiaľ v Gambrinus lige štyridsať štartov. "Beriem to ako možnosť pravidelne hrávať. Tréner Ščasný povedal, že by som pravidelne nenastupoval. Je to lepšie, ako čakať na striedačke. Verím, že herná prax mi na Slovensku pomôže," povedal pre klubovú stránku Žižkova Marcel Šťastný. Tréner Kurčubič dal českému novicovi príležitosť v obidvoch pražských prípravných zápasoch v základnej zostave na kraji obrany, špecifický bol pre neho hlavne sobotňajší duel proti bývalým spoluhráčom.
Rovnako na polročné hosťovanie znie dohoda so srbským ofenzívnym hráčom Matom Simunovičom, definitívne spečatené je už aj hosťovanie Karola Karlíka v Jihlave.